परिवार मडिगा समुदाय से आवेला. तेलंगाना में एकरा अनुसूचित जाति के दरजा हासिल बा. परमेश्वरी आपन चितेमपल्ली गांव में एगो कमरा के घर में रहेली. छत के पलस्तर जगह जगह से उखड़ रहल बा. कमरा के बाहर छ्प्पर वाला बरांडा बा. तेलंगाना के विकाराबाद जिला में एह घर उनकर घरवाला स्वर्गीय कमल चंद्रा के परिवार के हवे. बियाह के बाद ऊ विदा होके इहंई आइल रहस.
पेंशन के अलावे उनकरा मकई के खेती से महीना के अलग से 2,500 रुपइया के आमदनी हो जाला. उहे गांव में ससुराल के मकई के खेत बा. परमेश्वरी दोसरा के जमीन पर दिहाड़ी मजूरी भी करेली. एकरा से उनकरा रोज के 150-200 रुपइया मिल जाला. बाकिर ई काम उनकरा कबो-कबो ही मिलेला.
मरद के गुजरला के कुछे हफ्ता बाद महाजन लोग उनकरा से मिले आइल रहे. तब मालूम चलल कि कमाल दू गो महाजन से 1.5 लाख आउर तीन गो आउर दोसर महाजन से एक-एक लाख रुपइया करजा उठवले बाड़न. सभे पइसा पर सलाना 26 प्रतिशत के सूद बा. आउर ई सभ करजा कागज पर बिना कवनो लिखा-पढ़ी के लेहल गइल बा. अब परमेश्वरी के ठीक से मालूम नइखे कि केतना करजा बा आउर कबले देवे के बा.
ऊ बतइली, "हम हर महीना पइसा चुकावत बानी. हम बस एतने कर सकिले कि जब हमर करजा सध जाव, त ऊ लोग हमरा बता देवे." पछिला महीना ऊ जब एगो महाजन से जाने के कोसिस भी कइली त ऊ साफ-साफ हिसाब ना बतवलन.
उनकरा महीना में हर महाजन के 2,000 रुपइया देवे के रहेला. एक बेरा में जादे भार ना पड़े, एह खातिर ऊ महीना में पांच अलग अलग बेरा में पांच लोग के पइसा देवेली. ऊ बतइली, "हमरा लगे एतना पइसी नइखे कि हर महीना हम सभे पांच गो के पइसा दीहीं." एहि से ऊ कुछ महाजन के महीना के 500 रुपइया ही दे पावेली.
परमेश्वरी के दिन भोर के पांच बजे सुरु हो जाला. ऊ कहली, "घर में चाउर बा, त हम एकरा पकावे खातिर चूल्हा पर चढ़ा दिहिला. ना त, गंजी बनाविला." जवन दिन उनकरा काम पर जाए के रहेला, ऊ दुपहरिया के खाना बना के पैक कर लेवेली आउर 8 बजे तक घर से निकल जाएली.
दोसरा दिन, ऊ घर के रोज के काम-काज पूरा करके तनी आराम करेली. फुरसत में आपन छोट टीवी पर ब्लैक एंड व्हाइट तेलुगु फिलिम चाहे सीरियल देखेली. ऊ कहली, "हमरा फिलिम देखे में मन लागेला. बाकिर कबो-कबो सोचिला कि कनेक्शन (केबल टीवी के) हटा दिहीं." बाकिर 250 रुपइया महीना के कनेक्शन से उनकर दिन गुजर जाएला. जिनगी के दुख-तकलीफ आउर परेसानी के सामना करे के हिम्मत मिलेला.
अगर मन में आत्महत्या के ख्याल आवत बा, चाहे कवनो दोस्त, जान-पहचान में केकरो में अइसन कइसनो लक्षण देखाई देत बा, त जल्दी से राष्ट्रीय हेल्पलाइन, किरण से 1800-599-0019 (24 /7 टोल फ्री) पर बात करीं, चाहे आपन लगे के कवनो अइसने हेल्पलाइन के कॉल करी. दिमागी हालत से जुड़ल पेशेवर आउर सेवा से जुड़ल कवनो जानकारी चाहीं त एसपीआईएफ के दिमागी सेहत डायरेक्टरी पर जाईं.
